मानव-निर्मित धार्मिक, आर्थिक व राजनैतिक तंत्रो व सत्ताओं के द्वारा/लिए स्थापित मिथकों व अनुकूलन के प्रति पैदा होने के समय से मृत्यु तक पूरे जीवन दिए जाने वाले प्रशिक्षणों व घेरों के कारण आजीवन पता ही नहीं चलता है कि जीवन के मायने क्या हैं, जीवन की सार्थकता क्या है और क्या, कैसे और क्यों करना है। इसीलिए मनुष्य को सहजता, संवेदनशीलता, गौरवशीलता, चेतनशीलता व कर्मशीलता की प्राकृतिक व वास्तविक प्रवृत्ति के विरोध में जीना पड़ता है और मनुष्य को प्रशिक्षण के द्वारा बचपन से मृत्यु तक आजीवन ढोंग, हिंसा, घृणा, असहजता, मानसिक व वैचारिक कुरूपता, कपटता व असंवेदनशीलता आदि में ही जीने के लिए मानव-निर्मित परंपराओं, स्थापित मिथकों व अनुकूलन की यांत्रिकता व कृत्रिमता से अनुकूलित किया जाता है। अपवाद छोड़कर इन्हीं अनुकूलताओं में ही आध्यात्मिक गुरु प्रतिष्ठित किए जाते हैं, जिनके पास लोग जीवन, जीवन की सार्थकता व चेतनशीलता को समझने व समझ कर प्रमाणिकता के साथ जी पाने के लिए जाते हैं और बदले में अपने आपको, अपने संसाधनों को, अपनी जीवनी ऊर्जा को आध्यात्मिक गुरू को समर्पित करते हैं। अपने आपको समर्पित करने के बावजूद लोग भ्रम, स्वार्थ, असंवेदनशीलता, आंतरिक-हिंसा, घृणा व अ-सार्थकता आदि में ही जीते हैं, आजीवन समझ नहीं पाते कि वास्तव में जीवन व जीवन की सार्थकता क्या है।